بهاء طاهر؟
أنا بزعل لما حد يسألني عن أديب بسبب مسلسلات رمضان. أقصد إن الأدب من أمتع وأجمل ما يمكن أن يحياه الإنسان، فلما الناس ما تعرفش مثلا أفراح القبة غير عشان اتعملت مسلسل أو متعرفش أديب زي بهاء طاهر غير عشان اتعمل مسلسل عن رواية من رواياته، ومتعرفش خيري شلبي عشان مفيش مسلسل ولا فيلم اتعمل من شغله ومتعرفش تحفة فنية زي السائرون نياما عشان مسلسلها اتعمل وحش وما اتشافش= كله ده بيزعلني. عموما: بلا شك بهاء طاهر مش بارز ممكن عشان زحمة الروايات التافهة وبروباجندا أديب متوسط زي علاء الأسواني مغطية عليه، أول ما قرأت له كانت رواية نقطة النور، فبصراحة اتفاجأت، عمق روائي في بناء الشخصيات نادر المثال في الرواية العربية، وممكن أدب بهاء طاهر كله هو أدب بناء شخصيات، بلا شك هو روائي نادر المثال في الأحياء الآن وإن كانت قلة إنتاجه طبعا مش في صالحه.